**Erik Halfdan Meyn** (født 3. juli 1955, død 31. desember 2023) var en norsk journalist, programleder og TV-regissør. Han arbeidet i NRK i Tromsø og Oslo fra 1980 og til høsten 2017.

Han tok sin utdannelse på medialinjen ved Møre og Romsdal distriktshøgskole i Volda. Han arbeidet som programleder i NRK-Tromsø før han kom til NRK i Oslo og arbeidet blant annet med programmer som *Halvsju*, *Flimra* og *Spider*. Han var medprogramleder for Andreas Lunnan og Mette Janson *Ettermiddags-TV*. I underholdningsavdelingen lagde han blant annet serien *Reparatørene* sammen med Olav Viksmo-Slettan og samarbeidet med Andreas Diesen i en serie showportretter *Edel vare*. Blant prosjektene var serien *Edel vare*. Dette var tematiske programmer, basert på NRKs arkiver. Klippene som ble presentert i *Edel vare* ble restaurert, kolorert og formatkonvertert for å modernisere arkivstoffet for alle som bruker nyere LCD-TV-er.

Meyn var også programleder for andre NRK-serier, som ga høyere seertall. I april og mai 1991 ledet han programserien *Fredagskafé* fra Kafé Skarven i Tromsø, og oppnådde seertall på mer enn 1,3 millioner.

Internett-serien *Spider*
-------------------------

Meyn er mest kjent for å ha prøvd å bruke internett som en kilde til underholdning (egentlig «info-holdning»/infotainment) i TV-programserien *Spider* eller *NRK2 Spider* for (nystartede) NRK2 fra september til desember 1996.

NRK ønsket at den nye kanalen NRK2 og programserien *Spider* skulle være eksperimentell. Etter første direktesending 2. september 1996 fikk Meyn om lag 30 000 e-poster fra folk som tydelig hatet programmet. Samtidig hadde *Spider* noen av de høyeste seertallene for den nye kanalen NRK2. Etter 16 direktesendinger der mer enn 90 prosent utelukkende var basert på bruk av (et vaklende) internett, valgte Meyn å slutte som programleder. *Spider* fortsatte i 1997 med programlederne Heidi Villmones Hundåla og Lars Sigurd Eide. Programserien ble stanset våren 1997. *NRK2 Spider* representerte NRK på TV-messen INPUT i Nantes, Frankrike, i 1997. I januar 2011 ble *Spider* fra 1996 republisert og tilgjengeliggjort på NRK Nett-TV.

På 1970-tallet arbeidet han i *Aftenposten*, *Ullern Avis/Akersposten*, *Allers Familie-Journal* og *Det Nye*. 

Meyn arbeidet også med regi (studio og enkameraopptak) i TV-serier som *U* og *Midt i smørøyet*.

Amatørmusiker
-------------

Ved siden av å ha hatt mange ulike oppgaver i NRK skrev Erik Meyn også tekster og musikk for TV og radio.

Karriere
--------

* 1973: *Aftenposten*, Oslo
* 1974: *Ullern Avis/Akersposten*, Oslo
* 1976: *Aftenposten*, Oslo
* 1977: *Allers* Familie-Journal, Oslo
* 1978: *Det Nye*, Oslo
* 1980: Norsk rikskringkasting (NRK Troms, NRK P2, Tekst-TV, Barne- og ungdomsavdelingen og Underholdningsavdelingen)
* 2007: Norsk rikskringkasting, Program Oslo, redaksjonen for hverdagsunderholdning
* 2008: Norsk rikskringkasting, Underholdningsavdelingen, Marienlyst

TV-opptredener
--------------

* 1982: Programleder for barneprogrammet *Halvsju* i Tromsø (til 1983)
* 1984: Programleder for sendinger med *Flimra* og ungdomsprogrammer fra Tromsø
* 1991: Programleder for talkshowet *Fredagskafé*
* 1996: Programleder for internett-serien *Spider*
* 1997: Programleder for internett/konkurranseserien *u://nett.op*
* 1999: Medprogramleder/internett-vert i *Ettermiddags-TV*

Referanser
----------

1. ↑   Jan Magnus Weiberg-Aurdal, «NRK-programleder Erik Meyn er død», verkets språk bokmål, utgitt 1. januar 2024, besøkt 1. januar 2024[Hentet fra Wikidata]
2. ↑  Weiberg-Aurdal, Jan Magnus (1. januar 2024). «NRK-programleder Erik Meyn er død». *www.m24.no*. Besøkt 1. januar 2024.
3. ↑  Andreas Diesen: *Erik Meyn (1955-2023)* - Minneord i Aftenposten 9. januar 2024
4. ↑  Spider hos NRKbeta
5. ↑  Erik Meyn (26. januar 2011). «Spider i Nett-TV for alltid». NRKbeta. Besøkt 28. april 2019.

Eksterne lenker
---------------

* (en) Erik Meyn på Internet Movie Database Rediger på Wikidata
* (en) Erik Meyn på Discogs Rediger på Wikidata

* (en) Erik Meyn på Discogs Rediger på Wikidata
* Programserien *Spider* på NRK TV

|  |  |
| --- | --- |
| Oppslagsverk/autoritetsdata | Prabook **·** BIBSYS **·** VIAF **·** Discogs **·** Discogs
 |